Вуково
Вуково е село в Западна България. То се намира в община Бобошево, област Кюстендил.

География 
Село Вуково се намира в Западна България, югоизточно от град Кюстендил. Разположено е в планински район, в близост до река Струма. Селото се намира на 5.208 км от общинския център – гр.Бобошево; на 25.311 км от областния център – гр. Кюстендил, на 61.126 км от гр.София и на 22.355 км от гр.Благоевград.

Население 
 2007 г. – 82 жители
 2008 г. – 73 жители
 2009 г. – 53 жители

История 
Старото има на Вуково е било „Вакаво“ – църковно място.

Няма запазени писмени сведения за възникване на селото, но се смята, че то е едно от старите селища в областта. Свидетелство за това са откритите археологически паметници в района на селото – антично селище, некропол и късноантична крепост.

В началото на XXI век в резултат на промените в страната след 1989 г. и засилената миграция населението е силно намаляло. Перспективите за развитие на селото са свързани с лозарството и овощарството и развитието на селски, културен и църковен туризъм.

Исторически, културни и природни забележителности 

 Късноантична крепост. Намира се на 1,5 км югозападно от селото, върху възвишение, известно под името Чуката, в местността „Градището“. По периферията на височината са запазени основи на крепостен зид, граден от ломени камъни и хоросан, ограждащ площ от около 3 дка.

 Късносредновековна църква „Света Петка“. Намира се в източната махала на село Вуково, община Бобошево. Еднокорабна, едноапсидна църква, без притвор, с пиластри, образуващи плитка арка на западната фасада, с външни размери 8,10 Х 4,34 м. Сводът е полуцилиндричен. Полукръглата апсида е прорязана от малко, тясно прозорче. Градена е от ломени камъни, споени с бял хоросан. Цялата вътрешност е била изписана, а също и западната външна страна. Стенописите в църквата, доста добре и цялостно запазени се отличават с богата пластична култура и са ценно свидетелство за развитието на късносредновековната религиозна живопис в България и на Балканите. Църквата е построена през XVI в. Стенописите датират от 1598 г., както е засвидетелствано в надписа върху западната стена на наоса. Архитектурно-строителен и художествен паметник на културата от национално значение.

 Късносредновековна църква „Свети Никола“. Намира се на около 2 км южно от село Вуково, община Бобошево, в дълбок и труднодостъпен дол. Еднокорабна, едноапсидна, триконхална църква, без притвор, с плитка арка на западната фасада, с външни размери 4,43 Х 2,75 м. Сводът е полуцилиндричен. В конхите са прорязани малки тесни прозоречни отвори. Изградена е от ломени камъни, споени с бял хоросан. Покривното покритие е от нацепени каменни плочи. Църквата е полувкопана в земята. Цялата вътрешност е била изписана, а също и арката на западната стена. От стенописите са останали частични фрагменти. Църквата е построена през XVI в., от който период е и запазения живописен слой. Църквата е паметник на културата.

Литература 
 Grabar, Andre – La peinture religieuse en Bulgarie (Религиозната живопис в България), изд.: Libraire orientaliste Paul Geuthner, Paris, 1928, 450 с.;
 Протич, А. – Денационализиране и възраждане на нашето изкуство от 1393 до 1879 г. Сборник България 1000 г., София, 1930, с.198, 384 и 397;
 Мавродинов, Никола – Изкуството на Българското Възраждане, София, 1957 г., с.262 и сл.;
 Божков, А. – За някои забравени паметници на българската монументална живопис от ХVІ век. сп. Изкуство, 1964 г., кн.9/10, с.47 и сл.;
 Василиев, Асен – Проучвания на изобразителните изкуства из някои селища по долината на Струма. – Известия на Института за изобразителни изкуства, VІІ, 1964 г., с.151 и сл.;
 Панайотова, Д. – Църквата „Св. Петка“ при с. Вуково. – Известия на Института за изобразителни изкуства, VІІІ, 1965 г., с. 221 – 257;
 Марди, В. – Бабикова – Научно мотивирано предложение за обявяване на църквата „Св. Петка“ в с. Вуково, Кюстендилско за паметник на културата. София, 1968 г., Архив НИПК;
 Дремсизова-Нелчинова, Цв. и Слокоска, Л. – Археологически паметници от Кюстендилски окръг, София, 1978 г., с.14;
 Флорева, Елена – Средновековни стенописи Вуково/1598, София, 1987 г., изд. „Български художник“, 171 стр.;
 ;
 Стефанов, Павел. Фрескови надписи и графити във Вуково (1598). – Palaeobulgarica/Старобългаристика, 1989, № 1, 67 – 80.
 Минчева, Калина – Църквата „Св. Петка“ в с. Вуково, В: Църкви и манастири от Югозападна България през ХV-ХVІІ в., София, ЦСВП „Проф. Иван Дуйчев“ към СУ „Св. Климент Охридски“, 2007 г., с.35 – 37;
 Заедно по свещените места на планината Осогово. Пътеводител, София, 2008 г., изд. РИМ – Кюстендил, печат. Дийор Принт ООД, с.106;
 Калина Минчева. Манастири и манастирска мрежа в Кюстендилския санджак през ХV-ХVІІ век. С., Вакон, 2010, 270 с. (Studia Slavico-Byzantina et Mediaevalia Europensia, X).

Външни препратки 
 Разстояния от село Вуково до други населени места в България
 Паметници на културата в Община Бобошево 
 Църквата „Света Петка“ – галерия № 1 
 Църквата „Света Петка“ – галерия № 2 
 Църквата „Света Петка“ – галерия № 3
 Църквата „Свети Никола“ – галерия № 1 
 Църквата „Свети Никола“ – галерия № 2 
 Официален сайт на Община Бобошево 
 Радио и телевизия в Бобошево
 Църквата „Света Петка“

Села в област Кюстендил
Населени места в община Бобошево